DA kap Sassa, Poskantoor oor swak voorbereiding | Netwerk24
Deur Vida Booysen 03 Julie 2018 12:47
Die tandekry-probleme van die nuwe Sassa-kaarte word uit alle oorde gekritiseer.
Sommige gebruikers van die nuwe Sassa-kaarte het gekla dat hulle Sondag, op die eerste dag van die maand, nie hul geld kon onttrek nie en dat die agentskap vir maatskaplike sekerheid (Sassa) gesê het dit kan drie dae duur voordat die geld beskikbaar is.
Hierop sê die DA dit lyk asof Sassa en die Suid-Afrikaanse Poskantoor, wat die nuwe betaalstelsel administreer, nie goed genoeg vir die veranderings in die betaalstelsel voorbereid was nie.
Die DA sê in 'n verklaring hy is bekommerd oor berigte van tegniese probleme wat veroorsaak dat heelparty begunstigdes van maatskaplike toelae landwyd nie hul maandelikse uitbetalings by kitsbanke kon onttrek nie.
Die veranderings in die betalingstelsel het op 1 Julie in werking getree.
Maandag het Abraham Mahlangu, waarnemende uitvoerende hoof van Sassa, om verskoning vir die tegniese probleme gevra en begunstigdes verseker dat hulle wel hul toelae sal ontvang.
Maar Bridget Masango, die DA se woordvoerder oor maatskaplike ontwikkeling, sê totdat betaalpunte na die nuwe stelsel omgeskakel het, sal begunstigdes nie toegang tot hul geld hê nie.
"Nóg Sassa nóg die Suid-Afrikaanse Poskantoor kan met sekerheid sê wanneer dit sal gebeur – wat beteken dat miljoene mense vir 'n onbepaalde tyd weens Sassa se nalatige optrede hongerly."